
	Τιμητική εκδήλωση

για τον βιολιστή Χάρη Χατζηγεωργίου

στο Σπίτι της Κύπρου
	[image: image1.jpg]


 


Την Πέμπτη 8 Ιουνίου 2023 το Σπίτι της Κύπρου, η Ένωσις Κυπρίων Ελλάδος (Ε.Κ.Ε.) και το περιοδικό «Διόραμα», με τη στήριξη του Υφυπουργείου Πολιτισμού της Κυπριακής Δημοκρατίας, διοργάνωσαν, με επιτυχία, στο Σπίτι της Κύπρου, την τιμητική εκδήλωση για τον βιολιστή Χάρη Χατζηγεωργίου.

Η εκδήλωση ξεκίνησε με ένα μουσικό ταξίδι από τον Χάρη Χατζηγεωργίου, βιολί και την Ντάνα Χατζηγεωργίου, τσέλο οι οποίοι ερμήνευσαν τη ‘Σονάτα σε ρε μείζονα’, σε τέσσερα μέρη του Αρκάντζελο Κορέλι και 4 κυπριακές μελωδίες σε επεξεργασία του αρχιμουσικού, συνθέτη, Άλκη Μπαλτά.                                             .
Στη συνέχεια τον χαιρετισμό του Πρέσβη της Κυπριακής Δημοκρατίας κ. Κυριάκου Κενεβέζου διάβασε, ο Μορφωτικός Λειτουργός του Σπιτιού της Κύπρου, κ. Τάκης Βοϊλας.

Ο κ. Βοϊλας διάβασε επίσης τον χαιρετισμό που απέστειλε η πιανίστα, Βίκυ Στυλιανού και την παρέμβαση που απέστειλε ο Καθηγητής Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας κ. Γιώργος Γεωργής. 
Ακολούθως χαιρετισμό απηύθυνε ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής.

Σύντομες παρεμβάσεις έκαναν ο αρχιμουσικός-συνθέτης κ. Άλκης Μπαλτάς και ο συνθέτης και σολίστ λύρας, επιστημονικός συνεργάτης της Ακαδημίας Αθηνών κ. Νίκος Ξανθούλης.
Ο εκδότης του περιοδικού «Διόραμα» κ.  Ανδρέας Χατζηθωμάς παρουσίασε το αφιερωματικό τεύχος του περιοδικού για τον Χάρη Χατζηγεωργίου.
Στο πλαίσιο της παρουσίασης του χρονολογίου των ρεσιτάλ και των συναυλιών του Χάρη Χατζηγεωργίου, από τη συγγραφέα του Αφιερώματος, κ. Άντρη Χατζηγεωργίου-Λυμπουρή προβλήθηκε το βίντεο, «Στιγμές» με αποσπάσματα από τα ρεσιτάλ και τις συναυλίες του τιμώμενου. 

Η εκδήλωση ολοκληρώθηκε με την αντιφώνηση του Χάρη Χατζηγεωργίου.

------------------------------------------------------------
Ο Χάρης Χατζηγεωργίου γεννήθηκε στην Κύπρο, όπου άρχισε τις βιολιστικές σπουδές του. Στη συνέχεια σπούδασε με υποτροφία στο Κονσερβατόριο Π. Ι. Τσαϊκόφσκι στο Κίεβο. Με άλλη υποτροφία συνέχισε μεταπτυχιακό στη Βαρσοβία. Έχει δώσει πολλά ρεσιτάλ στην Ελλάδα, Κύπρο και σε πολλές χώρες του εξωτερικού και έχει εμφανιστεί ως σολίστ με διάφορες ορχήστρες. Πραγματοποίησε πολλές ηχογραφήσεις για την Ελληνική και Κυπριακή Ραδιοφωνία και Τηλεόραση και έχει ηχογραφήσει σε δίσκο έργα Ελλήνων συνθετών για βιολί και πιάνο. Το 1982 ίδρυσε το «Τρίο Αθηνών», το οποίο έκανε πολλές εμφανίσεις σε όλη την Ελλάδα, την Κύπρο και το εξωτερικό. Το «Τρίο Αθηνών» έχει ηχογραφήσει τρεις δίσκους LP και δύο ψηφιακούς δίσκους CD με έργα  Ελλήνων συνθετών. Το 1994 ίδρυσε την Ορχήστρα Δωματίου της Εθνικής Λυρικής Σκηνής και ανέλαβε τα καθήκοντα του Καλλιτεχνικού Διευθυντή και Μαέστρου. Η Ορχήστρα Δωματίου της Εθνικής Λυρικής Σκηνής παρουσιάστηκε επανειλημμένως σε συναυλίες στην Αθήνα (ΕΛΣ, Μέγαρο Μουσικής) και σε άλλες ελληνικές πόλεις. Περιόδευσε στην Κύπρο και έλαβε μέρος σε Διεθνή Φεστιβάλ με διάσημους Έλληνες και ξένους σολίστες. Η δισκογραφία της Ορχήστρας αριθμεί τέσσερις ψηφιακούς δίσκους. Το 1996 κυκλοφόρησε CD με έργα του Niccolo Paganini για βιολί και κιθάρα. Από το 1990 μέχρι το 2022 υπήρξε ο εξάρχων της Ορχήστρας της Εθνικής Λυρικής Σκηνής. Ως μαέστρος έχει εμφανιστεί με διάφορα σύνολα και ορχήστρες (Ορχήστρα Δωματίου της ΕΛΣ, Συμφωνική Ορχήστρα της ΕΡΤ, Συμφωνική Ορχήστρα Κύπρου, Ορχήστρα Εναρμόνια κ.λπ.). Έπαιξε στην Κρατική Ορχήστρα Αθηνών, καθώς και στην Ορχήστρα των Χρωμάτων του Μάνου Χατζιδάκι.

Σύνδεσμος παρακολούθησης: 

https://diavlos.grnet.gr/room/1607?eventid=14446

